Prof.dr.sc. Mira Klarin redovita je profesorica na Sveučilištu u Zadru gdje predaje na nekoliko odjela. Na Odjelu za izobrazbu učitelja i odgojitelja predaje kolegije Uvod u razvojnu psihologiju, Psihologiju djetinjstva, Psihologiju obitelji i roditeljstva, Psihologiju dječje igre, na Odjelu za zdravstvene studije izvodi kolegij Razvojna psihologija, a na Odjelu za psihologiju kolegij Razvoj djece u socijalnom kontekstu. Na Medicinskom fakultetu Sveučilišta u Osijeku predaje kolegij Razvojna psihologija.

Prof.dr.sc. Mira Klarin je tijekom svoga radnog staža obavljala niz značajnih funkcija na Sveučilištu: bila je pročelnica Odjela za zdravstvene studije, zamjenica pročelnika na odjelu za izobrazbu učitelja i odgojitelja, zamjenica pročelnika na Odjelu za zdravstvene studije, a sada je voditeljica Studentskog savjetovališta. Bila je predsjednica Povjerenstva za provođenje postupka utvrđivanja povrede radne dužnosti radnika Sveučilišta u Zadru, član Povjerenstva za izdavačku djelatnost Sveučilišta u Zadru, članica Povjerenstva za izbor članova Senata te je bila članica Senata. Usavršavala se i u stručnom pogledu te je postala geštalt psihoterapeutkinjom. Savjetodavne i terapijske kompetencije primjenjuje u Studentskom savjetovalištu Sveučilišta u Zadru.

Članica je nekoliko strukovnih udruga: Hrvatskog psihološke komore, Internationl Society for Interpersonal Acceptance and Rejection i The European Association for Gestalt Therapy (EAGT).

Prof.dr.sc. Klarin recenzentica je više domaćih i stranih znanstvenih časopisa i publikacija iz područja psihologije, edukacije i edukacijske rehabilitacije, sudjelovala je u organizaciji više znanstvenih i stručnih simpozija, mentorirala je završne i diplomske radova, te bila suradnicom na četiri domaća istraživačka projekta i jednom međunarodnom.

Prof.dr.sc. Mira Klarin sudjelovala je u radu dva nacionalna znanstvena projekta koje je financiralo Ministarstvo znanosti i obrazovanja RH: «Profesionalni razvoj učitelja tijekom inicijalnog obrazovanja i pripravništva», «Tradicija u hrvatskoj javnoj političkoj komunikaciji». Nakon toga u razdoblju od 2013. do 2015. bila je suradnica na međunarodnom projektu u kojem je sudjelovalo nekoliko zemalja Europe, Azije i Amerike, a pod nazivom „The child's vision on the world in the mirror of children's culture”. Također je bila suradnica na projektu odobrenom za financiranje od Ministarstva znanosti i obrazovanja (Europski socijalni fond) pod nazivom “Unapređivanje kvalitete u visokom obrazovanju uz primjenu Hrvatskog kvalifikacijskog okvira” na temom “Odrednice postignuća studenata preddiplomskih zdravstvenih studija: uloga osobnih karakteristika studenata i karakteristika nastavnog programa”. Trenutno je suradnica na projektu „Doživljajna pedagogija u prirodoslovnim predmetima za razvoj darovitih učenika“.

Objavila je veći broj znanstvenih i stručnih radova, znanstvenu monografiju te poglavlja u knjigama i udžbenicima. Također, je sudjelovala na brojnim domaćim i inozemnim konferencijama i znanstvenim skupovima.

Popis radova nalazi se na linku

<http://bib.irb.hr/lista-radova?autor=205564>